José Salvador Alvarenga

Chosė Salvadoras Alvarenga (José Salvador Alvarenga, g. ~1975 m.) – Salvadoro žvejas, išgarsėjęs tuo, kad į audrą pakliuvus jo valčiai atviroje jūroje dreifavo 13 mėnesių.

Gimė malūnininko Chosė Oreljanos šeimoje Salvadoro kaime netoli Ahuačapano. 2002 m. išvyko į Meksiką, kur įsidarbino žveju Čiapaso valstijoje.

2012 m. lapkričio 17 d. jis išplaukė į žvejybą iš Kosta Asulio kaimo netoli Pichichiapano miestelio. Kartu su juo keliavo 23 metų Esekielis Kordoba – jis su Alvarenga leidosi į žvejybą pirmą kartą, nes Alvarengos įprastinis kompanionas tądien keliauti negalėjo. Jiedu išplaukė su 7 m ilgio bestoge motorine valtimi, varoma vienu varikliu, su vienu šaldytuvu. Pradėjus žvejybą, valtį užklupo atogrąžų audra, kuri tęsėsi 5 dienas. Ch. Alvarenga spėjo išsiųsti pagalbos signalą į krantą, tačiau netrukus visa elektronika laive sugedo. Gelbėtojai išvyko ieškoti dingusios žvejų valties, bet dėl blogų oro sąlygų, sunkinusių paiešką, jos nerado. Prigaudytą žuvį žvejams teko išmesti, nes dėl jos valtis galėjo apvirsti.

Pasibaigus audrai žvejai liko atvirame Ramiajame vandenyne be irklų, burių, žvejybos reikmenų, maisto, vandens ir veikiančių prietaisų. Ch. Alvarenga ir E. Kordoba išgyveno plikomis rankomis gaudydami žuvis, jūrų vėžlius, paukščius, rinkdami lietaus vandenį, gerdami paukščių kraują bei savo šlapimą. Pradėjus maždaug 4 mėnesiams, Ch. Alvarengos teigimu, jo kompanionas E. Kordoba smarkiai sublogavo, atsisakė valgyti ir mirė. Šio įvykio sukrėstas Alvarenga teigė norėjęs nusižudyti, dar kelias dienas plukdęs velionio kūną ir su juo kalbėjęsis tarsi su gyvu, tačiau galop išmetęs jį jūron.

Nors Ch. Alvarenga nesyk matęs tolumoje konteinerinius laivus, tačiau neturėjęs kaip atkreipti jų dėmesio. Galop, 2014 m. sausio 30 d. jo valtį vanduo nunešė į vieną iš Ebono atolo salelių (Maršalo salos). Ten jį pastebėję vietos gyventojai, Emi Libokmeto ir Raselas Laikidrikas, iškvietė pagalbą, ir Ch. Alvarenga išgabentas į Madžūro ligoninę. Vasario 10 d. žvejys grąžintas į Salvadorą. Ch. Alvarenga jūroje iš viso praleido 438 dienas ir nuplaukė ~8900–10 000 km.

Pradžioje netikėta, jog Chosė Alvarenga sugebėjo daugiau, nei metus, plūduriuoti vandenyne ir išlikti gyvas. Teigta, jog jis turėjo mirti jei ne dėl alkio, tai dėl skorbuto. Be to, neaiškumų kėlė ir tai, kad Meksikoje į audrą pakliuvus valčiai, pranešta, jog dingo Esekielis Kordova ir salvadorietis Sirilas Vargasas. Tačiau Meksikoje tokios klaidos pranešimuose neretos. Visgi, Diuko universiteto mokslininko Klodo Piantadosio teigimu, žvejas skorbuto galėjo išvengti vartodamas daug paukščių ir vėžlių kraujo. Naujojo Pietų Velso okeanografas Erikas van Sebilas apskaičiavo, jog visai tikėtina, kad jūrų srovės jį galėjusios nunešti nuo Centrinės Amerikos krantų į Maršalo Salas.

Esekielio Kordobos artimieji padavė į teismą Chosė Alvarengą, teigdami, jog šis jaunuolio kūną suvalgęs. 2014 m. Alvarenga praėjo patikrą poligrafu – jo parodymais Alvarengos pasakojimas apie kelionę ir E. Kordobos mirtį – tiesa. 2016 m. amerikiečių žurnalistas Džonatanas Franklinas išleido pokalbių knygą su Alvarenga apie jo kelionę ( 438 Days: An Extraordinary True Story of Survival at Sea).

Šaltiniai

Nuorodos 
 Interviu su Chosė Alvarenga, YouTube

Salvadoro asmenybės